CELEX: 32017D2077
Language: bg
Date: 2017-11-10 00:00:00
Title: Решение за изпълнение (ЕС) 2017/2077 на Комисията от 10 ноември 2017 година за изменение на Решение 2005/50/ЕО за хармонизиране на радиочестотния спектър в обхвата от 24 GHz за временно използване от късообхватни радарни устройства за МПС в Общността (нотифицирано под номер С(2017) 7374) (Текст от значение за ЕИП. )

14.11.2017   
            
            
               BG
            
            
               Официален вестник на Европейския съюз
            
            
               L 295/75
            
         РЕШЕНИЕ ЗА ИЗПЪЛНЕНИЕ (ЕС) 2017/2077 НА КОМИСИЯТА
   от 10 ноември 2017 година
   за изменение на Решение 2005/50/ЕО за хармонизиране на радиочестотния спектър в обхвата от 24 GHz за временно използване от късообхватни радарни устройства за МПС в Общността
   
      
         (нотифицирано под номер С(2017) 7374)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 6 от него,
   като има предвид, че:
   
               (1)
            
            
               С Решение 2005/50/ЕО на Комисията (2), изменено с Решение за изпълнение 2011/485/ЕС на Комисията (3), се хармонизират техническите условия за достъп и ефикасно използване на радиочестотния спектър в обхвата от 24 GHz за късообхватни радарни устройства за моторни превозни средства (МПС). Тези радарни устройства спомагат за предотвратяването на автомобилни катастрофи.
            
         
               (2)
            
            
               С Решение 2005/50/ЕО на държавите членки се възлагат задължения за докладване на статистически данни, в т. ч. изискването да се събират ежегодно данни относно броя на пътните превозни средства, оборудвани с късообхватни радарни устройства, които използват радиочестотния спектър в обхвата от 24 GHz.
            
         
               (3)
            
            
               Въпреки че следва да се запази задължението за контролиране на използването на обхвата 24 GHz на радиочестотния спектър от късообхватни радарни устройства, изискването всеки национален орган да предоставя статистически данни систематично и ежегодно, както е предвидено в Решение 2005/50/ЕО, изглежда неуместно към настоящия момент. Националните административни ресурси биха могли да се използват по-добре, ако държавите членки предоставят тези статистически доклади само при поискване от страна на Комисията. Комисията може да поиска въпросните статистически доклади, ако бъдат докладвани случаи на смущения или на рязко увеличаване на броя на пътните превозни средства, оборудвани с радарни устройства, използващи радиочестотния спектър в обхвата от 24 GHz, което е възможно, но малко вероятно да се случи.
            
         
               (4)
            
            
               След приемането на Решение 2005/50/ЕО не са били докладвани вредни смущения от службите, които попадат под защитата на решението. Броят на пътните превозни средства, оборудвани с късообхватни радарни устройства, които използват радиочестотния спектър в обхвата от 24 GHz, остава като цяло нисък и при всеки случай на равнище, което е значително под прага от 7 % от общия брой пътни превозни средства, които са в движение във всяка държава членка. Този праг се счита за пределната стойност, под която се приема, че не може да бъдат причинени вредни смущения по отношение на останалите потребители на радиочестотния спектър в обхвата от 24 GHz.
            
         
               (5)
            
            
               Поради това Решение 2005/50/ЕО следва да бъде съответно изменено.
            
         
               (6)
            
            
               Мерките, предвидени в настоящото решение, са в съответствие със становището на Комитета по радиочестотния спектър,
            
         ПРИЕ НАСТОЯЩОТО РЕШЕНИЕ:
   Член 1
   Решение 2005/50/ЕО се изменя, както следва:
   
                
            
            
               В приложението към решението фразата „Всяка година се събират следните данни:“ се заменя със следното:
               
                  „Следните данни се събират при поискване от страна на Комисията:“.
               
            
         Член 2
   Адресати на настоящото решение са държавите членки.
   
      Съставено в Брюксел на 10 ноември 2017 година.
      
         
            За Комисията
         
         Мария ГАБРИЕЛ
         
            Член на Комисията
         
      
   
   
      (1)  ОВ L 108, 24.4.2002 г., стр. 1.
   
      (2)  Решение 2005/50/ЕО на Комисията от 17 януари 2005 г. за хармонизиране на радиочестотния спектър в обхвата от 24 GHz за временно използване от късообхватни радарни устройства за МПС в Общността (ОВ L 21, 25.1.2005 г., стр. 15).
   
      (3)  Решение за изпълнение 2011/485/ЕС на Комисията от 29 юли 2011 г. относно изменение на Решение 2005/50/ЕО относно хармонизиране на радиочестотния спектър в обхвата 24 GHz за временно използване от късообхватни радарни устройства за МПС в Общността (ОВ L 198, 30.7.2011 г., стр. 71).